Ba za mu tayar da tarzoma ba — Shi'a - BBC News Hausa
Ba za mu tayar da tarzoma ba — Shi'a
https://www.bbc.com/hausa/news/2016/03/160303_shia_denies_plot_to_wreak_havoc
Image caption 'Yan Shia sun bukaci a sako Al-Zakzaky.
Kungiyar 'yan Uwa Musulmi, wato Shi'a a Najeriya ta musanta rahotannin da ke cewa tana shirin yin tarzoma a duk fadin kasar.
Wata sanarwa da babban jami'in watsa labarai na kungiyar, Ibrahim Musa, ya fitar ta ce labaran da ake watsawa cewa suna shirin yin ramuwar-gayya bayan artabun da suka yi da sojojin kasar a garin Zaria a shekarar da ta gabata, karya ce tsagwaronta.
Sanarwar ta kara da cewa,"An gina labarin ne kawai kan wasu kalamai da wani dan uwanmu ya yi, kuma ba a fahimci abin da yake nufi ba."
A cewar Ibrahim Musa,"Muna so mu bayyana cewa babu kanshin gaskiya a kalaman da ake yi cewa muna shirin kai wa sojoji da ma sauran jami'an tsaro farmaki".
A watan Disambar shekarar 2015 ne rundunar sojin Najeriya ta yi zargin cewa kungiyar ta 'yan Shia ta yi yunkurin kashe Babban Hafsan Sojin kasa na kasar, Laftanar Janar Yusuf Tukur Buratai, a lokacin da ya kai ziyara a birnin na Zaria.
Sai dai kungiyar ta 'yan Shia ta musanta zargin, tana mai cewa sojojin ne suka far ma 'yan kungiyar.
Lamarin dai ya yi sanadiyar mutuwar mutane da dama.
Gwamnatin jihar Kaduna ta kafa kwamitin da zai yi bincike kan lamarin, ko da ya ke a makon nan 'yan kungiyar sun ce ba za su sake halartar zaman da kwamitin ke yi ba sai an sako shugabansu Sheikh Ibrahim Al-Zakzaky da wasu 'yan kungiyar da ake tsare da su.